Amacele EMDC Alungiselela Ukhetho Ehlukene Ngemva Kokwehluleka Ukumanyana
Amacele womabili eMDC sehle aqalisa ukhetho lwamaprimary edinga abazawamela kukhetho lokudinga umongameli, ama councillors, amalunga ed
Amacele womabili eMDC seqalisile ukukhetha abazawamela kukhetho oluzayo olokudinga umongameli, ama councillors, amalunga edale lephalamende lele senate. Lokhu kulandela ukubhidlika kwemizamo yokumanyanisa amacele la izolo. Ngalokhu, sezancintisa kukhetho ehlukene. Icele elikhokhelwa nguMnu Arthur Mutambara lethesa elikhokhelwa nguMnu Morgan Tsvangirai umlandu wokubangela ukubhidlika kwalimizamo ngokufuna ukuthi linikwe izikhundla ezinengi kwelemandebeleni. IMDC kaMutambara ibivumelene lekaTsvangirai ukuthi ekaTsvangirai izancintisa endaweni ezinengi zelizwe ngesilinganiso sokungamatshumi ayisikhombisa ekhulwini- 70%, ngaphandle kweleMandebeleni leNkabazwe. EMidlands amacele la ebemele athole izihlalo ezilinganayo kuthi koBulawayo leMandebeleni MDC kaMutambara yiyo ebizathola i 70 % njengoba nje ekaTsvangirai ibile 70 percent elizweni lonke jikelele. Lokhu yinto ebivunyelwene yi Working Committee ekaTsvangirai ikhokhelwa nguye mathupha uTsvangirai kanye leStanding Committee kaMutambara layo ikhokhelwa nguye uMutambara ngokwakhe. Lapho sokukhangelelwe ukuthi kulotshelwane isivumelwano sokucina phansi izolo ekuseni, i National Council kaTsvangirai yalile lokhu yathi yona sifuna izihlalo ezedlule isilinganiso se 30% eMandebeleni ngoba icele leli lilosekelo olunengi. Le yinto eyalwe licele likaMutambara --- yahle yatshabalala imizamo yokumanyanisa amacele la. Icele likaMutambara lithi inkokheli yecele likaTsvangirai kweleMandebeleni yiyo ebangele ukubhidlika kwalimizamo ngoba ifuna kuvuleke izikhundla ezinengi ukuze ingenise abangane bayo. Ngalokhu amacele la sezangena kukhetho ehlukene. UMutambara nguye ozancintisa kukhetho lokudinga umongameli emele icele lakhe kuthi uTsvangirai laye uzamela elakhe, bedibane lenkunzi engumongameli Mugabe. Kunjalo nje amacele womabili la seqalisile ukuqhuba ukhetho lwama primaries ukudinga abazawamela endaweni ezitshiyeneyo kukhetho. UNtungamili Nkomo owe Studio 7 ube lengxoxo lonobhala jikelele wecele elikhokhelwa nguMnu Mutambara uMnu Welshman Ncube othi kusiyafika ilanga leNominations Court ngoLwesihlanu bazakuba sebeqedile lolukhetho sebelamabizo abo bonke abazancintisa bemele ibandla labo. UNtungamili Nkomo uphinde njalo waxoxa lomgchinisihlalo wecele leMDC elikhokhelwa nguMnu Morgan Tsvangirai uMnu Lovemore Moyo othi liqiniso ukuthi balile ukuvumelana lecele likaMutambara ngoba lingelasekelo. Uthi njalo sebeqalisile labo ukhetho lwama primaries. Ingchwethi ecubungula ezombusazwe uMnu George Mkhwananzi oxoxe njalo loNtungamili Nkomo uthi ukungena kukhetho kwamabandla la ehlukene kupha uMongameli mugabe ithuba elihle lokunqoba engaqilanga vele. Wathi lokhu kumkhumbuza ngesikhathi ilizwe lithola uzibuse iZANU PF lapho eyakhetha ukungena kukhetho yehlukene lePF ZAPU eyayiyinxenye eyayibumba umanyano owaya kunkulumo zeLancaster House ezaletha inkululeko yelizwe, owe Patriotic Front okwatshiya umuyi owayengumsekeli kamongameli owayekhokhela iPF ZAPU ngaleso sikhathi ephethe owangaphansi.